Soll

Soll eller søll, herunder også benevnt som brødsoll, brødsøll, flatbrødsoll og lignende, er en enkel matrett som kan bestå av flatbrød, tørt brød eller skonrokker (en type kavring) som er brukket eller smuldret i biter og tilsatt varm, kald, søt eller sur melk over. Servert varm ble retten gjerne tilberedt på komfyren (elektrisk, gassfyrt eller vedfyrt) i en stekepanne av jern eller aluminium. Soll kan også søtes med syltetøy, bær, frukt eller sukker. Retten serveres i en dyp tallerken eller bolle og spises med skje. Soll var tradisjonell husmannskost i det gamle bondesamfunnet, der retten utnyttet rester av brødvarer.

Historikk
Soll ble brukt som en lettvint, god og sunn frokost, mellommåltid eller kveldsmat. Retten var særlig vanlig som kveldsmåltid i stedet for grøt. Surmelk til soll var ofte tjukkmelk. En kunne også strø på litt byggmel og slå over kokende vann. Om vinteren ble det noen ganger brukt varmsoll til frokost; da ble melka kokt opp før flatbrødet ble knust oppi.

Ordbakgrunn
Ordet soll skal henge sammen med det gammelnorske sollr som har litt uklart opphav, men kan være i slekt med verbene «svelge», «skylle» og «svelle». Ordet kan også brukes om annen sammenrørt mat. Aasmund Olavsson Vinje forklarer «soll» slik i Ferdaminne frå sumaren 1860: «rørd mat, serleg småbroti flatbrød i mjølk, soppe, eller mjølk og ost i hop.»Om «soll» i A. O. Vinjes Ferdaminne frå sumaren 1860 «Å gjøre soll på» kan bety «å gjøre kål på, å lage hakkemat av».  

Utenlandske varianter
På svensk kalles retten vanligvis bryta, men dialektalt også soll. Bryta eller filbryta er en frokostrett som består av «nedsmulat hårdbröd eller tunnbröd i fil (kulturmelk) eller mjölk». Bryta kan også serveres med tyttebærsyltetøy. Retten er kjent blant annet fra Norrland. På dansk kan retten kalles sold.Oppslagsordet «Sold» i S. SchjøttDansk-norsk ordbog (1909) På engelsk kan brødsoll med varm melk, særlig gitt til barn og syke, kalles milk toast og milksop; milksop kan også bety «svekling».

«Skrål» og «flokk»
Ordet soll har flere betydninger på norsk. Det  kan også brukes om «skrål, støy, lyden av mange» eller «samlet flokk»; «å sanke soll på» kan derfor bety «å omringe til angrep, å flokke seg om en i fiendtlig ærend». Vendinga er kjent fra Bergen samt dialekter vest og nord i landet.Oppslagsordet «soll» i Egil Pettersens Bergensordboken

Sold betyr «soldatlønn» og liknende, såld betyr «sikt».

Se også
 Frokostblanding
 Grøt

Referanser 

 Eksterne lenker 
 Enkel oppskrift på soll på www.melk.no
 Oppskrift på «Nedlagt (soll)» i Olga Ambjørnruds Norsk mat : tradisjoner og gamle matretter (1992)

Kategori:Norsk tradisjonsmat